b'\n_START_ARTICLE_\nBra\xc4\x8d\n_START_PARAGRAPH_\nBra\xc4\x8d (\xc3\xaen latin\xc4\x83 Bretia, italian\xc4\x83 Brazza, german\xc4\x83 Bratz, maghiar\xc4\x83 Br\xc3\xa1cs) este o insul\xc4\x83 \xc3\xaen Marea Adriatic\xc4\x83, pe coasta dalmat\xc4\x83 \xc3\xaen Croa\xc8\x9bia de ast\xc4\x83zi. Av\xc3\xa2nd o suprafa\xc8\x9b\xc4\x83 aproximativ\xc4\x83 de 395\xc2\xa0km\xc2\xb2 \xc8\x99i o lungime de circa 40\xc2\xa0km, este a treia insul\xc4\x83 ca \xc3\xaentindere \xc8\x99i a cincia ca lungime din arhipelagul dalma\xc8\x9bian. Cel mai \xc3\xaenalt punct al insulei este V\xc3\xa2rful Vidova Gora cu altitudinea de 778 metri, care face ca Bra\xc4\x8d s\xc4\x83 fie cea mai \xc3\xaenalt\xc4\x83 insul\xc4\x83 din Adriatic\xc4\x83; din acest punct, \xc3\xaen condi\xc8\x9bii de vizibilitate bun\xc4\x83, se deschide o frumoas\xc4\x83 panoram\xc4\x83 asupra \xc3\xaentregului arhipelag dalma\xc8\x9bian. Teritoriul insulei a fost locuit \xc3\xaenc\xc4\x83 din antichitate, de-alungul secolelor a fost pe r\xc3\xa2nd, colonie greceasc\xc4\x83, roman\xc4\x83, vene\xc8\x9bian\xc4\x83; \xc3\xaen Evul Mediu a f\xc4\x83cut parte succesiv din Regatul Croa\xc8\x9biei, Regatul Ungariei, Republica Vene\xc8\x9bia, Imperiul Habsburgic, respectiv Austro-Ungar. Dup\xc4\x83 Primul R\xc4\x83zboi Mondial, a devenit teritoriu al Regatului Croato-Slavon, apoi al celui Iugoslav. \xc3\x8en prezent, face parte din Republica Croa\xc8\x9bia. Din punct de vedere administrativ, teritoriul insulei apar\xc8\x9bine jude\xc8\x9bului Split-Dalma\xc8\x9bia. Popula\xc8\x9bia stabil\xc4\x83 actual\xc4\x83 a insulei num\xc4\x83r\xc4\x83 circa 15.000 de persoane. Economia insulei se bazeaz\xc4\x83 pe agricultur\xc4\x83, exploatarea \xc8\x99i prelucrarea z\xc4\x83c\xc4\x83mintelor de calcar \xc8\x99i marmur\xc4\x83, o component\xc4\x83 important\xc4\x83 a economiei insulare o reprezint\xc4\x83 turismul, insula av\xc3\xa2nd mai multe sta\xc8\x9biuni turistice. Re\xc8\x99edin\xc8\x9ba administrativ\xc4\x83 a insulei este ora\xc8\x99ul Supetar aflat pe \xc8\x9b\xc4\x83rmul nordic.\n_START_SECTION_\nGeografia \xc8\x99i geologia insulei\n_START_PARAGRAPH_\nInsula Bra\xc4\x8d se afl\xc4\x83 \xc3\xaen Marea Adriatic\xc4\x83 la sud de Split \xc8\x99i la vest de Omi\xc5\xa1. Av\xc3\xa2nd o form\xc4\x83 aproximativ lenticular\xc4\x83, lungimea insulei este de 40\xc2\xa0km, cea mai mare l\xc4\x83\xc8\x9bime a sa fiind de 12\xc2\xa0km, perimetrul total al \xc8\x9b\xc4\x83rmului este de 180,613\xc2\xa0km. Insula se \xc3\xaenvecineaz\xc4\x83 la nord-vest cu insula \xc5\xa0olta separate prin str\xc3\xa2mtoarea Bra\xc4\x8d-Split, la nord \xc8\x99i nord-est insula Bra\xc4\x8d se \xc3\xaenvecineaz\xc4\x83 cu \xc8\x9b\xc4\x83rmul continental, fiind separat\xc4\x83 de acesta prin canalul Split respectiv canalul Bra\xc4\x8d (ad\xc3\xa2ncime maxim\xc4\x83 de 78 m) cu o l\xc4\x83\xc8\x9bime cuprins\xc4\x83 \xc3\xaentre 6 \xc8\x99i 13\xc2\xa0km. La sud, desp\xc4\x83r\xc8\x9bit\xc4\x83 prin canalul Hvar (ad\xc3\xa2ncime maxim\xc4\x83 de 91 m ) se \xc3\xaenvecineaz\xc4\x83 cu insula Hvar, iar la mare distan\xc8\x9b\xc4\x83, \xc3\xaen direc\xc8\x9bia sud-vest se afl\xc4\x83 insula Vis. \xc8\x9a\xc4\x83rmul insulei este \xc3\xaen general uniform, fiind br\xc4\x83zdat pe alocuri de v\xc4\x83rsarea \xc3\xaen mare a unor p\xc3\xa2r\xc3\xa2uri cu debite mici, care \xc3\xaen perioada verii sunt secate de cele mai multe ori. Un num\xc4\x83r mai mare de golfuri \xc8\x99i peninsule se g\xc4\x83sesc pe coasta vestic\xc4\x83._NEWLINE_Relieful dominant al insulei Bra\xc4\x8d este muntos, lan\xc8\x9bul mun\xc8\x9bilor av\xc3\xa2nd o orientare longitudinal\xc4\x83 cu direc\xc8\x9bia est-vest. Axul lan\xc8\x9bului muntos se g\xc4\x83se\xc8\x99te la 3-4 kilometri de \xc8\x9b\xc4\x83rmul sudic fiind aproximativ paralel cu acesta, mun\xc8\x9bii au pant\xc4\x83 abrupt\xc4\x83 spre litoral, pe alocuri puternic accidentat, prezent\xc3\xa2nd falii aproape verticale ce pot atinge \xc3\xaen\xc4\x83\xc8\x9bimi de p\xc3\xa2n\xc4\x83 la 200m. La nord de axul lan\xc8\x9bului muntos, exist\xc4\x83 un mic podi\xc8\x99 care continu\xc4\x83 cu dealuri ce coboar\xc4\x83 \xc3\xaentr-o pant\xc4\x83 lin\xc4\x83 spre \xc8\x9b\xc4\x83rmul nordic, form\xc3\xa2nd mici depresiuni pe firul unor pr\xc3\xa2uri. Acesat\xc4\x83 zon\xc4\x83 a insulei este regiunea cea mai favorabil\xc4\x83 practic\xc4\x83rii agriculturii, viticulturii \xc8\x99i pomiculturii. V\xc3\xa2rful cel mai \xc3\xaenalt al lan\xc8\x9bului muntos este Vf. Vidova Gora, aflat \xc3\xaen centrul lan\xc8\x9bului cu o \xc3\xaen\xc4\x83l\xc8\x9bime de 778 metri fa\xc8\x9b\xc4\x83 de nivelul m\xc4\x83rii, el fiind cel mai \xc3\xaenalt pisc de pe insulele din Marea Adriatic\xc4\x83._NEWLINE_Insula s-a format \xc3\xaen urm\xc4\x83 cu aproximativ 100 de milioane de ani spre sf\xc3\xa2r\xc8\x99itul perioadei cretacicului t\xc3\xa2rziu \xc8\x99i evolu\xc8\x9bia geologic\xc4\x83 a \xc8\x9binut p\xc3\xa2n\xc4\x83 la \xc3\xaenceputul holocenului. Compozi\xc8\x9bia mineral\xc4\x83 a diverselor straturi este una caracterisic\xc4\x83 erei cretacice, fiind format\xc4\x83 \xc3\xaen propor\xc8\x9bie dominant\xc4\x83 de roci sedimentare calcaroase, printre care dolomitul, dar \xc8\x99i roci de metamorfoz\xc4\x83 precum marmura. \xc3\x8en zonele adiacente \xc8\x9b\xc4\x83rmului pot fi \xc3\xaent\xc3\xa2lnite diverse specii de gresii, iar \xc3\xaen regiunile colinare din nordul insulei sunt prezente importante depozite de argile, tot aici se g\xc4\x83sesc mari z\xc4\x83c\xc4\x83minte de calcar de calitate superioar\xc4\x83 ce se exploateaz\xc4\x83 de secole din cariere aflate foarte aproape de \xc8\x9b\xc4\x83rm. Morfologia reliefului \xc8\x99i solului insulei este rezultatul ac\xc8\x9biunii concurente ale activit\xc4\x83\xc8\x9bii tectonice \xc8\x99i eroziunii eoliene \xc8\x99i pluviale. Solul fertil care acoper\xc4\x83 forma\xc8\x9biunile de relief ale insulei are un strat relativ sub\xc8\x9bire cu o compozi\xc8\x9bie preponderent nisipos sau calcaros, exist\xc3\xa2nd zone unde pierderea de teren fertil prin eroziune duce la apari\xc8\x9bia unor zone aride, nevalorificabile din punct de vedere agricol. O caraceristic\xc4\x83 a resurselor naturale din insula Bra\xc4\x8d este aceea a volumului redus al resurselor de ap\xc4\x83 dulce \xc8\x99i existen\xc8\x9ba unei re\xc8\x9bele hidrografice cu debite de ap\xc4\x83 mici \xc8\x99i sensibil dependent\xc4\x83 de volumul precipita\xc8\x9biilor.\n_START_SECTION_\nClim\xc4\x83\n_START_PARAGRAPH_\nClima insulei Bra\xc4\x8d este caracteristic mediteranean\xc4\x83 cu veri secetoase \xc8\x99i cu ierni bl\xc3\xa2nde. Num\xc4\x83rul orelor cu cer \xc3\xaensorit este \xc3\xaen jurul a 2.700 pe an. Temperatura medie pe timp de var\xc4\x83 este de 25\xc2\xb0C, iar pe timp de iarn\xc4\x83 9\xc2\xa0\xc2\xb0C. \xc3\x8en perioada lunilor iulie-august maximele termice din timpul zilei pot dep\xc4\x83\xc8\x99i frecvent 35\xc2\xa0\xc2\xb0C.\n_START_SECTION_\nIstorie\n_START_PARAGRAPH_\nDescoperirile arheologice atest\xc4\x83 popularea teritoriului insulei de comunit\xc4\x83\xc8\x9bi de oameni primitivi \xc3\xaen perioada paleoliticului. Numeroase situri, precum cea din pe\xc8\x99tera Kopa\xc4\x8dina, aflat\xc4\x83 \xc3\xaentre Supetar \xc8\x99i Donji Humac dovedesc dezvoltarea timpurie a culturii pietrei cioplite. \xc3\x8en epoca neoliticului, se pare c\xc4\x83 a avut loc o extinc\xc8\x9bie a comunit\xc4\x83\xc8\x9bii umane, dovedit prin lipsa oric\xc4\x83ror vestigii databile \xc3\xaen aceast\xc4\x83 perioad\xc4\x83. Repopularea insulei s-a petrecut \xc3\xaencep\xc3\xa2nd cu Epoca Bronzului \xc8\x99i a continuat \xc3\xaen Epoca Fierului. \xc3\x8en aceast\xc4\x83 perioad\xc4\x83, \xc3\xaen regiunile interioare ale insulei s-au a\xc8\x99ezat succesiv diverse triburi ilirice care au fondat o serie de a\xc8\x99ez\xc4\x83ri, dar niciuna din acestea nu a supravie\xc8\x9buit \xc3\xaen epocile istorice de mai t\xc3\xa2rziu. Aceste triburi se \xc3\xaendeletniceau cu agricultura, pescuitul, mai t\xc3\xa2rziu, \xc3\xaen perioada elenistic\xc4\x83, au purtat nego\xc8\x9b de tip cabotaj. \xc3\x8encep\xc3\xa2nd din secolul al IV-lea \xc3\xae.Hr., odat\xc4\x83 cu expansiunea colonial\xc4\x83 a statelor grece\xc8\x99ti \xc3\xaen Marea Adriatic\xc4\x83, c\xc3\xa2nd multe din insulele apelor interioare dalma\xc8\x9biene au fost transformate \xc3\xaen colonii grece\xc8\x99ti, insula Bra\xc4\x8d a intrat \xc3\xaen sfera de influen\xc8\x9b\xc4\x83 a civiliza\xc8\x9biei elenistice, aceasta conduc\xc3\xa2nd la o dezvoltare rapid\xc4\x83 a civiliza\xc8\x9biei insulare. Cu toate c\xc4\x83 insula nu a devenit niciodat\xc4\x83 colonie greceasc\xc4\x83, relicvele arhelologice descoperite \xc3\xaen regiunea golfului Vi\xc4\x8dja din vecin\xc4\x83tatea localit\xc4\x83\xc8\x9bii Lo\xc5\xbei\xc5\xa1\xc4\x87a demonstreaz\xc4\x83 existen\xc8\x9ba unor leg\xc4\x83turi comerciale intense dintre locuitorii iliri ai insulei \xc8\x99i navigatorii greci. Bra\xc4\x8d devenise \xc3\xaen aceast\xc4\x83 epoc\xc4\x83 un teritoriu de tranzit al unor rute maritime comerciale ce f\xc4\x83ceau leg\xc4\x83tura \xc3\xaentre anticul Salona (Solinul de ast\xc4\x83zi) \xc8\x99i insula Issa (Visul din zilele noastre) respectiv gurile r\xc3\xa2ului Pad. Probabil, \xc3\xaen nenum\xc4\x83ratele lor vizite, grecii pe l\xc3\xa2ng\xc4\x83 nego\xc8\x9bul practicat cu localnicii, au folosit insula ca baz\xc4\x83 de aprovizionare, refugiu sau loc de depozitare a m\xc4\x83rfurilor tranzitate._NEWLINE_\xc3\x8en anul 9 d.Hr., dup\xc4\x83 o perioad\xc4\x83 \xc3\xaendelungat\xc4\x83 de lupte cu triburile locale, Imperiul Roman a cucerit \xc3\xaentregul \xc8\x9binut dalma\xc8\x9bian. Romanii au \xc3\xaenfiin\xc8\x9bat o provincie nou\xc4\x83, av\xc3\xa2nd capitala la Salona. Arhipelagul dalma\xc8\x9bian, devine tot \xc3\xaen aceast\xc4\x83 perioad\xc4\x83, parte a imperiului. Insula Bra\xc4\x8d, de\xc8\x99i colonizat\xc4\x83 de romani, nu va cunoa\xc8\x99te o dezvoltare pronun\xc8\x9bat\xc4\x83 a localit\xc4\x83\xc8\x9bilor de pe teritoriul ei din cauza apropierii re\xc8\x99edin\xc8\x9bei provinciei. Prezen\xc8\x9ba romanilor pe insul\xc4\x83 este dovedit\xc4\x83 de existen\xc8\x9ba ruinelor unor vile, cisterne izolate, f\xc4\x83r\xc4\x83 s\xc4\x83 poat\xc4\x83 fi identificat\xc4\x83 vreo a\xc8\x99ezare mai \xc3\xaensemnat\xc4\x83 care s\xc4\x83 poarte amprenta civiliza\xc8\x9biei romane. Cele mai notabile urme ale prezen\xc8\x9bei romane pe insul\xc4\x83 sunt vestigiile celor c\xc3\xa2teva cariere de piatr\xc4\x83, aflate \xc3\xaentre \xc5\xa0krip \xc8\x99i Splitska care au fost deschise \xc3\xaen acea epoc\xc4\x83 \xc8\x99i care au fost exploatate timp de mai multe secole. A\xc8\x99ezarea Splitska a devenit cel mai important port al insulei de unde se \xc3\xaenc\xc4\x83rcau blocurile de calcar ce erau transportate la Salona \xc8\x99i \xc3\xaen \xc3\xaentreaga provincie dalma\xc8\x9bian\xc4\x83. Palatul lui Diocle\xc8\x9bian din Spalato, actualul Split a fost construit \xc3\xaen cea mai mare parte din calcarul de calitate excep\xc8\x9bional\xc4\x83 provenit\xc4\x83 din insula Bra\xc4\x8d. Epoca roman\xc4\x83 a fost important\xc4\x83 \xc3\xaen istoria insulei \xc8\x99i din punct de vedere al dezvolt\xc4\x83rii agriculturii.'